Like før midnatt tirsdag avfyrte Iran en rekke raketter mot militærbasene Ain al-Assad og Erbil i Irak, hvor blant annet amerikanske og norske styrker holder til. Iransk statlig TV kaller det hevn og truer med flere angrep.

Iran avfyrte flere raketter mot Ain al-Assad og Erbil, som hevn etter at USA likviderte den iranske generalen Qasem Soleimani i et droneangrep fredag.

Rundt 70 nordmenn er stasjonert ved basen, men ingen av disse skal være skadet i angrepet, får TV 2 opplyst.

Angrepet skjedde rundt 23.30 norsk tid.

22 raketter avfyrt

Et amerikansk tjenestemann sier klokken 03.20 at totalt 15 raketter ble avfyrt mot militærbasene. 10 av disse traff Ain al-Assad, én traff Erbil, mens fire nådde ikke målene sine. Det melder ABC News.

Onsdag formiddag opplyser derimot irakiske myndigheter at det var snakk om 22 raketter som ble avfyrt.

Irakiske myndigheter opplyser også at ingen ble skadd eller drept i angrepene. Iran, på sin side, hevder de drepte 80 soldater.

En amerikansk tjenestemann opplyser at de amerikanske styrkene klarte å spore rakettene før de traff militærbasen, noe som ga dem tid til å søke dekning.

President Donald Trump var lenge forventet å tale til det amerikanske folket om angrepet, men denne talen ble avlyst. I stedet tok presidenten til Twitter for å uttale seg om angrepene:

All is well! Missiles launched from Iran at two military bases located in Iraq. Assessment of casualties & damages taking place now. So far, so good! We have the most powerful and well equipped military anywhere in the world, by far! I will be making a statement tomorrow morning. — Donald J. Trump (@realDonaldTrump) January 8, 2020

– Alt er bra! Missiler ble skutt fra Iran mot to militærbaser i Irak. Vurdering av omkomne og skadde foregår nå. Så langt, så bra! Vi har det mektigste og mest velutstyrte militæret i verden. Jeg vil komme med en uttalelse i morgen, skriver Trump på Twitter, omtrent klokken 3.45 norsk tid.

Les mer om amerikanernes reaksjoner på angrepet her.

Hevnangrep

– Denne morgenen har modige krigere fra Irans revolusjonsgarde gjennomført en vellykket operasjon kalt «Operasjon Martyr Soleimani» ved å avfyre et titalls raketter mot basen til terrorister og invasive amerikanske styrker, melder det iranske nyhetsbyrået ISNA ifølge ABC.

Iran took & concluded proportionate measures in self-defense under Article 51 of UN Charter targeting base from which cowardly armed attack against our citizens & senior officials were launched.



We do not seek escalation or war, but will defend ourselves against any aggression. — Javad Zarif (@JZarif) January 8, 2020

Eksplosjonen etter raketter treffer hva som skal være militærbasen i Ain al-Bassad. Foto: Iran Press via Reuters

Angrepet kommer etter at Iran har lovet å hevne «den amerikanske likvideringen av Irans general Qasem Soleimani» sier TV-kanalen videre. Generalen ble begravet i hjembyen Kerman kort tid etter angrepene.

Revolusjonsgarden hevder at Ain al-Assad er «fullstendig ødelagt» etter angrepene.

Irans utenriksminister Javad Zarif forsvarte angrepene på Twitter. Han skriver at Iran utførte passende tiltak etter FN-paktens artikkel 51. Artikkelen gir en stat rett til selvforsvar om det blir utsatt for angrep.

– Vi ønsker ikke å eskalere krigssituasjonen, men vil forsvare oss mot enhver form for aggresjon, skriver Zarif.

We are aware of the reports of attacks on US facilities in Iraq. The President has been briefed and is monitoring the situation closely and consulting with his national security team. — Stephanie Grisham (@PressSec) January 7, 2020

Truer med angrep på amerikansk jord

Samtidig truer Revolusjonsgarden med flere angrep om USA hevner seg.

– Vi advarer alle amerikanske allierte, som ga sine baser til en terrorhær, om at ethvert territorium som starter aggressive handlinger mot Iran, vil bli et mål, sier garden via nyhetsbyrået IRNA.

Revolusjonsgarden kommer videre med en klar advarsel dersom USA skulle velge å svare på angrepene:

– Pentagon sier at USA vil svare på Irans angrep. Denne gangen vil vi svare dere i USA, sier Revolusjonsgarden ifølge CNN.

Dersom iranske områder blir bombet, truer Revolusjonsgarden med å angripe byene Dubai i De forente arabiske emirater og Haifa i Israel.

Trump «overvåker situasjonen»

I en uttalelse via Det hvite hus sier USAs president Donald Trump at han «overvåker situasjonen».

– Presidenten har blitt informert og overvåker situasjonen nøye, og konsulterer sitt nasjonale sikkerhetsteam, skriver pressesjef Stephanie Grisham på Twitter.

Både forsvarsminister Mark Esper og utenriksminister Mike Pompeo har ankommet Det hvite hus etter angrepet.

Ifølge Fox News' utenrikskorrespondent i landet, Jennifer Griffin, ble det skutt raketter «over hele landet», og TV-kanalen Al-Mayadeen melder om eksplosjoner i Erbil i Nord-Irak. Pentagon bekrefter at også denne militærbasen er under angrep.